Source: http://tampere.cloudnc.fi/fi-FI/Toimielimet/Kaupunginvaltuusto/Kokous_25112019/Raitiotien_rakentaminen_Hatanpaan_valtat(116412)
Timestamp: 2019-12-10 14:54:16+00:00
Document Index: 5012002

Matched Legal Cases: ['§ 53', 'kko ', 'kko ', 'kko ', '§188', '§188']

Raitiotien rakentaminen Hatanpään valtatielle välille Koskipuisto - Tampereen valtatie | Tampere esityslistat ja pöytäkirjat
Raitiotien rakentaminen Hatanpään valtatielle välille Koskipuisto - Tampereen valtatie
Kaupunginhallitus, 17.6.2019
Hatanpään haaran varsinaisen raitiotien eli Tampereen Raitiotie Oy:n kustannukset ovat 18,16 milj. euroa, sisältäen kaupunginhallituksessa 23.4.2019 päätetyn 0,80 milj. euron suunnittelukustannuksen. Mahdollinen Hatanpään ratahaaran suunnitteluun ja rakentamiseen myönnettävä 30 %:n valtionapu vähentää em. Tampereen raitiotien kustannusta 5,45 milj. euroa. Kaupungin ns. rinnakkaishankkeiden eli raitiotien rakentamisen rinnalla toteuttavan katuympäristön rakentamisen kustannukset ovat 4,36 milj. euroa. Tampereen Vesi liikelaitokselle maksettavaksi tuleva vesihuoltoverkoston ikähyvitys on 0,75 milj. euroa. Keskeinen aikataulutavoite on, että raitiotieliikenne Hatanpään haaran pohjoisella osuudella alkaa samanaikaisesti rakenteilla olevan osan 1 kaupalliselle liikenteen avaamisen kanssa eli 9.8.2021. Hatanpään haaran toteuttaminen myötä pistoraidetta Pirkankadulle ei ole tarve rakentaa toteutusosan 2 yhteydessä. Arvioitu kustannussäästö on 2,65 milj. euroa. Raitiotien Hatanpään haaran rakentamiseksi Tampereen Raitiotie Oy tarvitsee lisälainaa ja siihen kaupungin takauksen. Lainan takaus tuodaan erillisenä päätösasiana valtuuston päätettäväksi. Seuraavissa kappaleissa on kuvattu tarkemmin hankkeen kustannuksia, aikataulua ja muuta sisältöä.
Raitiotien toteutusosan 1 Hervanta-keskusta-Tays projektiajasta oli 25.10.2019 mennessä kulunut 64 % ja valmiusaste oli 73 %. Toteutusosan 1 rakentaminen etenee suunnitellussa aikataulussa.
Valtuusto päätti raitiotiejärjestelmän toteutusosan 1, Hervanta-Pyynikintori-Tays, rakentamisesta 7.11.2016. Päätöksen mukaisessa toteutussisällössä sekä Hervannan että Taysin raitiolinjat päättyvät Pyynikintorille. Kaupunginhallitus on 9.4.2018 päättänyt, että raitiotien eteläisen suunnan vaihteet rakennetaan varauksena Hämeenkadun ja Hatanpään valtatien liittymään toteutusosan 1 yhteydessä.
Kaupunginhallitus päätti 23.4.2019, että raitiotiejärjestelmän laajentamiseen keskustasta etelän suuntaan varaudutaan teettämällä tarkentava suunnitelma Hatanpään valtatiestä välille Koskipuisto - Tampereen valtatie. Tampereen Raitiotie Oy:n hallitus päätti hankinnasta 27.5.2019. Suunnittelun suorahankinnasta Raitiotieallianssilta Tampereen Raitiotie Oy teki ilmoituksen julkisiin hankintoihin 4.6.2019. Hankintapäätös on lainvoimainen. Vastaava ilmoitus on tehtävä, mikäli valtuusto tekee päätöksen osuuden rakentamisesta.
Hatanpään valtatien raitiotien kehitysvaiheen 800 000 euroa suunnittelukustannuksiin kaupunki on hakenut valtionapua kolmanneksen 266 666,67 euroa. Valtionapuhakemus on toimitettu liikenne- ja viestintävirastolle 9.10.2019. Hakemuksesta ei ole toistaiseksi saatu päätöstä.
Kaupunginhallitus on 17.6.2019 päättänyt, että raitiotiepysäkki Hatanpään valtatielle suunnitellaan Sorin aukion kohdalle, Suvantokadun ja Vuolteenkadun väliin. Yhdyskuntalautakunta on 8.10.2019 hyväksynyt Hatanpään valtatien katusuunnitelman välillä Hämeenkatu – linja-autoaseman tonttiliittymä.
Raitiotieallianssi on laatinut toteutussuunnitelman ja tavoitekustannuksen Hatanpään valtatien raitiotieradan rakentamisesta osuudelle Koskipuisto - Tampereen valtatie yhdyskuntalautakunnan hyväksymän katusuunnitelman mukaisesta kokonaisuudesta. Raitiotien toteutussisältöön kuuluu Hatanpään valtatiellä raitiotierata Hämeenkadulta linja-autoasemalle, vaihderisteyksen täydentäminen Hämeenkadun liittymässä Hatanpään valtatien ratahaaralla, raitiotiepysäkki Sorin aukion kohdalle sekä maanalaisen sähkönsyöttöaseman rakentaminen linja-autoaseman tontille.
Hatanpään valtatielle osuudelle Koskipuisto - Tampereen valtatie toteutettavan raitiotien rakentamisen Raitiotieallianssia sitova tavoitekustannus on 20 960 981 euroa. Raitiotieallianssin tavoitekustannukseen sisältyy Hatanpään valtatien rinnakkaista katurakentamista 4 364 301 euron edestä. Kaupungin rinnakkaishanketta ovat kaupunkiympäristön saneerausta ja laatutason nostoa, hulevesijärjestelmän toteuttamista sekä jalankulun, pyöräilyn ja bussiliikenteen järjestelyjen kehittämistä.
Tavoitekustannus ei sisällä Tampereen Vesi Liikelaitokselle kohdistuvaa vesihuoltoverkoston ikähyvitysosuutta, yhteensä 754 170 euroa. Vesihuoltoverkoston ikähyvitykset on laskettu samalla periaatteella kuin raitiotien toteutusosalla 1. Vesihuoltoverkoston 60 vuotta tai vanhempien putkien muutos- ja siirtokustannuksista Tampereen Vesi vastaa 75 % ja 25 % on laskettu raitiotien rakentamisen kustannuksiin. Vastaavasti alle 15 vuotta vanhojen vesihuollon putkien muutostöiden kustannukset kohdistuvat täysimääräisesti raitiotien rakentamiskustannuksiin.
Raitiotieallianssin laatimaan tavoitekustannukseen ei sisälly tilaajan, Tampereen Raitiotie Oy:n varauksia yhteensä 760 000 euroa. Tilaajan varaukset muodostuvat riskivarauksesta 240 000 euroa, tilaajan hankinnoista allianssiin 320 000 euroa ja bonuspoolin budjettivarauksesta (50 % toteutuu) 200 000 euroa.
Kokonaiskustannukset Hatanpään valtatien raitiotiejärjestelmän rakentamisen osalta ovat 22 475 151 euroa. Raitiotieallianssin kustannusarvion on tarkastanut tilaajan hankkimat puolueettomat kustannusasiantuntijat. Kustannusasiantuntijoiden lausunnot puoltavat kustannusarvion hyväksymistä.
Vesihuoltoverkon ikähyvitykset ja kaupungin tilaamat rinnakkaisen kadunrakentamisen kustannukset eivät ole valtionapukelpoisia. Tilaajan varaukset allianssiin ovat valtionapukelpoisia kustannuksia. Valtionapukelpoinen osuus Hatanpään valtatien raitiotien rakentamisesta on 17 356 680 euroa. Kaupunki hakee valtionapua raitiotien rakentamiskustannuksiin valtuuston mahdollisen myönteisen rakentamispäätöksen jälkeen.
Tampereen Raitiotie Oy kustantaa raitiotien rakentamisen kaupungin takaamilla lainoilla. Tampereen Raitiotie Oy veloittaa kaupungilta vuosittain infravastiketta, joka muodostuu ratainvestoinnista, investoinnin koroista ja radan kunnossapidon kustannuksista. Päätettävänä olevan Hatanpään valtatien ratahaaran kunnossapidon kustannusarvio on 160 000 euroa vuodessa. Ratahaaran rakentamisen vaikutus kaupungille kohdistuvaan infravastikkeeseen on 999 175 euroa / vuosi, mikäli rakentamiseen kaupunki ei saa valtionapua. Vaikutus vastikkeeseen on 747 410 euroa/vuosi, mikäli raitiotiejärjestelmän rakentamiseen on saatu valtionapua 30 %. Infravastikearviot on laskettu keskimääräisellä poistoajalla, mikä on tekniikkalajikohtaisesti 10-40 vuotta, ja 2 % korkokannalla.
Hatanpään valtatien raitiotien rakentamisen välille Koskipuisto - Tampereen valtatie keskeiset riskit ovat tiukka rakentamisaikataulu, johon sääoloilla on merkittävä vaikutusta, vaativat työnaikaiset liikennejärjestelyt sekä mittavat johtosiirtotyöt, jotka edellyttävät syviä kaivantoja. Lisähaastetta aiheuttavat samanaikaiset muut rakentamishankkeet Hatanpään valtatien varrella ja lähialueella.
Hatanpään valtatien raitiotien rakentamistyöt on tarkoitus toteuttaa neljässä päävaiheessa vuosina 2020-2022. Ensimmäisenä valmistuu Hämeenkadun ja Suvantokadun välinen osuus, jolla raitiotie- ja bussiliikenne on tavoite aloittaa 9.8.2021 samaan aikaan raitiotiejärjestelmän osan 1 kaupallisen liikenteen alkamisen kanssa. Toisena aikataulullisena päätavoitteena on, että koko Hatanpään valtatien raitiotieinfrastruktuuri, mukaan lukien raitiotiepysäkki Sorin aukion kohdalla ja ratavaihteet linja-autoaseman kohdalla, on valmis ja käytettävissä kaupalliseen raitiotieliikenteeseen vuoden 2021 loppuun mennessä.
Raitiotieallianssin toteutusvaiheen 1 bonuspoolin alkupääomaa esitetään kasvatettavan 400 000 eurolla. Bonuspoolin alkupääoman suurentaminen sisältyy tilaajan kustannusvarauksiin sekä edellä esitettyyn rakentamisen kokonaiskustannusarvioon niin, että bonuksesta arvioidaan toteutuvan 50 %. Toteutusosan 1 kannustinjärjestelmän mittaristoa on muutettu Arjen sujuvuus -avaintulosalueen osalta sekä lisäämällä negatiivisiin kannustimiin euromääräiset sanktiot, jotka toteutuvat, mikäli raitiotieradan valmistumisen tavoiteaikataulu Hatanpään valtatiellä ei toteudu.
Tavoitteena on toimiva arki rakentamistöiden aikana. Raitiotien rakentaminen aiheuttaa poikkeusjärjestelyjä jalankululle, pyöräilylle, joukkoliikenteelle, autoliikenteelle ja huoltoajolle. Raitiotieallianssin palvelulupauksen mukaisesti Hatanpään valtatien liikkeisiin ja kiinteistöihin pääsee kulkemaan kaikissa työvaiheissa. Huoltoajo varmistetaan kaikissa vaiheissa rakentamisen aikana. Kadunvarsipysäköintiä joudutaan rajoittamaan rakennustyön aikana myös bussiliikenteen poikkeusreiteillä. Raitiotieallianssi viestii rakentamisen aikana vastaavin periaattein kuin toteutusosalla 1. Yhteistyö alueen liikeyritysten ja kiinteistöjen kanssa on aloitettu katusuunnitteluvaiheessa ja yhteistyötä on tarkoitus jatkaa koko rakentamistyön ajan.
Elinkeinoelämä on esittänyt kaupungille vetoomuksia, että Tampereen keskusta rakennettaisiin kerralla kuntoon raitiotien osalta. Hatanpään valtatien katusuunnitelman valmistelun yhteydessä on tehty yritysvaikutusten arviointi. Positiivisena vaikutuksena arvioinnissa on nähty, että raitiotien toteuttaminen Hatanpään valtatielle lisää keskustan eteläosien saavutettavuutta ja vetovoimaa, ja samalla koko keskustan kaupallista vetovoimaa. Raitiotiepysäkki Sorin aukiolla palvelee Ratinan ja Tampereen Kannen areenan tapahtumia, linja-autoasemaa sekä tulevaisuudessa myös matkakeskusta. Rakentamalla raitiotie Hatanpään valtatielle samaan aikaan kuin Hämeenkadulle, saadaan keskusta raitiotien rakentamisen osalta kerralla valmiiksi. Näin säästytään rakentamisen haitoilta myöhemmin, ja epävarmuus alueen yrittäjille rakentamisen ajoittumisesta poistuu. Jos raitiotie toteutettaisiin Kannen areenan valmistumisen jälkeen, aiheutuisi rakentamisesta merkittävää haittaa areenan tapahtumille.
Hatanpään valtatien ratahaaran toteuttamisella on positiiviset vaikutukset raitiotiejärjestelmän liikennöintiin. Toisen raitiolinjan kääntäminen Hatanpään valtatielle tuo joustavuutta ja lisää häiriöitilanteiden sietokykyä. Alkuperäisessä osan 1 toteutussisällössä Pyynikintorille päättyy kaksi raitiotielinjaa. Hatanpään raitiotiehaaran myötä riski Pyynikintorin päätepysäkin ruuhkautumiseen vähenee. Lisäksi häiriötilanteissa Hatanpään valtatien pysäkkiä voidaan väliaikaisesti käyttää koko raitiotiejärjestelmän päätepysäkkinä. Raitiotien liikennöintikustannuksiin Hatanpään haaran toteuttamisella on arvioitu olevan vähäinen vaikutus. Raitiovaunujen ajettava matka lyhenee, mutta raitiovaunujen hankintamäärä toteutusosalle 1 on jo lukittu.
Vaikutukset joukkoliikennejärjestelmään kokonaisuutena ovat pääosin positiiviset, rakentamisaikaa lukuun ottamatta. Hämeenkadun länsipään sujuvuus bussiliikenteelle paranee, kun liikennöivien raitiovaunujen määrä on pienempi. Hämeenkadulla kaikilla raitiovaunuilla ei pääse ajamaan päästä päähän. Lännestä tulevia bussilinjoja voidaan jatkaa Pyynikintorilta ja Keskustorilta esimerkiksi Koskipuistoon tai rautatieasemalle. Etelästä tulevilla bussilinjoilla vaihto ratikkaan tulee mahdolliseksi jo Sorin aukion kohdalla. Linja-autoaseman saavutettavuus raitiotiellä paranee. Linjasto2021-suunnitelmaan tehdään tarvittaessa tarkennuksia.
Rakentamisen aikaiset vaikutukset joukkoliikenteeseen ovat merkittävät. Ajoajat hidastuvat ja ruuhkatilanteen ovat todennäköisiä. Rakentamisen aikaisia muutoksia tulee yli puoleen koko kaupunkiseudun joukkoliikenteen määrästä. Suunnitelluilla reittimuutoksilla on pyritty vähentämään työmaan läpikulkevaa liikennettä, mikä nopeuttaa rakentamistyötä. Rakentamisen aikana bussilinjoja on suunniteltu ohjattavaksi poikkeusreiteille mm. Aleksanterinkadulle, Suvantokadulle ja Tuomiokirkonkadun jatkeelle. Hatanpään ratahaaran rakentamisen aikaiset suorat ja välilliset kustannukset joukkoliikenteen talouteen ovat 0,5-1,0 milj. euroa vuodessa.
Raitiotien rakentamisella Hatanpään valtatielle toteutusosan 1 yhteydessä vuosina 2020-2021 on monia etuja. Hatanpään valtatien ratayhteys jakaa raitiotiejärjestelmän matkustajavirtoja laajemmalle alueelle Tampereen keskustassa. Saavutettavuus joukkoliikenteellä arvioidaan paranevan Kyttälän eteläosiin, Hatanpään valtatien varren kauppakeskuksiin, Kannen areenaan, Ratinan Stadionille ja linja-autoasemalle. Esitetyllä rakentamisaikataululla Tampereen ydinkeskusta rakennetaan raitiotien osalta kerralla kuntoon elinkeinoelämän tekemien vetoomusten mukaisesti.
Valtuuston 16.6.2014 hyväksymä raitiotien yleissuunnitelma sisälsi pistoraiteen Pirkankadulle Sepänkadun liittymään. Pistoraide mahdollistaa toisen raitiotielinjan päättämisen Pyynikintorin pysäkille tilanteessa, jossa toinen linja jatkaa Pyynikintorilta ja Pirkankadulta Sepänkadun kautta länteen. Hatanpään valtatien ratahaaran rakentaminen ja Taysin raitiotielinjan ohjaaminen Hatanpään valtatielle mahdollistaa, että Pirkankadulle ei ole tarve toteuttaa pistoraidetta ja vaihteita Sepänkadun liittymään. Tämän tuoma kustannussäästö osan 2 rakentamisessa on arviolta 2,65 milj. euroa.
Seutuhallituksen 30.5.2018 hyväksymässä Raitiotien tulevaisuuden suunnat -loppuraportissa on arvioitu, että raitiotien toteuttamiselle maankäytön mukaisen kysynnän minimivaatimukset täyttyvät jo nykytilanteessa osuudella Hämeenkatu-Partola. Tampereen, Kangasalan ja Ylöjärven kaupungit ja Pirkkalan kunta teettävät parhaillaan yhdessä seudullista raitiotien yleissuunnitelmaa. Yleissuunnitelmassa määritetään asemakaavavaraukset tulevaisuuden raitiotielinjoille Tampereelta Pirkkalan, Kangasalan Lamminrahkan ja Saarenmaan sekä Ylöjärven suuntiin.
Hatanpään valtatien ratahaaran toteuttamisen myötä raitiotierata haarautuu Tampereen keskustasta neljään eri suuntaan. Joukkoliikennejärjestelmän tehokkuuden näkökulmasta ei ole kannattavaa liikennöidä raitiotien heilurilinjaa, joka kulkisi etelästä Hervannasta ydinkeskustaan ja palaisi takaisin kaupungin eteläisiin osiin Hatanpään ja Härmälän suuntiin. Tästä syystä luontevat kehitettävät raitiotien heilurilinjojen ratahaaraparit ovat raitiotielinja Hervannasta Pyynikintorille ja siitä edelleen länteen sekä raitiotielinja Tays keskussairaalalta Hatanpäälle.
Taysilta Hatanpään valtatielle Sorin aukiolle liikennöivä raitiotielinja on liikennejärjestelmän kannalta tehokkaampi, kun sitä on jatkettu idässä Koilliskeskukselle asti ja etelässä Pirkkalan kuntarajalle asti. Raitiotiepysäkki Sorin aukiolla toimii tämänhetkisen tietämyksen mukaan väliaikaisesti päätepysäkkinä noin 5-10 vuoden ajan, kunnes raitiotierataa on jatkettu pidemmälle etelään.
Tavoitteena on, että kaupallinen raitiotieliikenne Tampereella alkaa 9.8.2021. Hervannan linja on tarkoitus liikennöidä Pyynikintorille. Mikäli valtuusto päättää, että Hatanpään valtatien ratahaara rakennetaan vuosina 2020-2021, niin Taysin linja esitetään liikennöitäväksi alusta alkaen Hatanpään valtatielle.
Raitiorata Hatanpään valtatielle osuudelle Hämeenkatu - Tampereen valtatie toteutetaan Tampereen raitiotien toteutusosan 1 päätöksen 7.11.2016 § 53 perusteluissa kuvatuilla kustannusperiaatteilla ja aikataululla.
Raitiotielinja Tays keskussairaalalta linjataan Hatanpään valtatielle.
Anna-Kaisa Ikonen ilmoitti olevansa esteellinen. Esteellisyys todettiin hallintolain 28 §:n 5) kohdan perusteella ja hän poistui kokouksesta asian käsittelyn ja päätöksenteon ajaksi.
Kaupunginhallitus myönsi läsnäolo- ja puheoikeuden johtaja Mikko Nurmiselle, projektijohtaja Ville-Mikael Tuomiselle sekä joukkoliikennejohtaja Mika Periviidalle. He olivat asiantuntijoina läsnä kokouksessa tämän asian käsittelyn aikana ja poistuivat ennen päätöksentekoa.
Lassi Kaleva teki seuraavan muutosehdotuksen:
"Kaupunki siirtää raitiotien ns. Hatanpään ratahaaran toteutuksen/rakentamisen eteenpäin kaupungin haasteellisen taloustilanteen johdosta. Ennen Hatanpään ratahaaran toteutuspäätöstä kaupungilla tulee olla kokemuksia osan 1 osalta (Hervanta / TAYS – Pyynikintori). Ennen rakentamispäätöstä valtuustolla tulee myös olla tieto mahdollisesti saatavasta 30 % valtionavusta."
Puheenjohtaja totesi Kalevan ehdotuksen rauenneen kannattamattomana.
Ilpo Sirniö ehdotti, että päätösesitys hylätään.
Kannatus: Aarne Raevaara, Lassi Kaleva, Antti Ivanoff, Sirpa Pursiainen, Sari Tanus ja Sakari Puisto.
"Kaupunki siirtää raitiotien ns. Hatanpään ratahaaran toteutuksen /rakentamisen eteenpäin kaupungin haasteellisen taloustilanteen johdosta. Ennen Hatanpään ratahaaran toteutuspäätöstä kaupungilla tulee olla kokemuksia osan 1 osalta (Hervanta / TAYS – Pyynikintori). Ennen rakentamispäätöstä valtuustolla tulee myös olla tieto mahdollisesti saatavasta 30 % valtionavusta.
Valtuusto katsoo myös, että Hatanpään ratahaaran toteutuksen siirto eteenpäin antaa alueen yrittäjille paremman mahdollisuuden sopeutua uusiin rakennustyömaihin, kun muu keskustan alue on ratikan osalta ensin rakennettu valmiiksi."
Kannatus: Veikko Vallin, Aarne Raevaara ja Sakari Puisto.
Päätettyään keskustelun puheenjohtaja totesi, että kaupunginhallituksen ehdotukseen oli tehty kaksi muutosehdotusta. Koska ehdotuksia ei hyväksytty yksimielisesti, puheenjohtaja teki seuraavan äänestysjärjestysesityksen;
Ensimmäisessä äänestyksessä asetetaan vastakkain kaupunginhallituksen ehdotus ja Kalevan tekemä muutosehdotus. Toisessa äänestyksessä asetetaan vastakkain ensimmäisessä äänestyksessä voittanut ehdotus Sirniön hylkäysehdotuksen kanssa. Äänestysjärjestysesitys hyväksyttiin.
Puheenjohtajan äänestysesitys: Kaupunginhallituksen ehdotus JAA, Kalevan muutosehdotus EI. Äänestysesitys hyväksyttiin. Äänestyksen tulos: kaupunginhallituksen ehdotus voitti äänin 50-16, tyhjää 1.
Puheenjohtajan äänestysesitys: kaupunginhallituksen ehdotus JAA, Sirniön hylkäys ehdotus EI. Äänestysesitys hyväksyttiin. Äänestyksen tulos: kaupunginhallituksen ehdotus voitti äänin 50-16, tyhjää 1.
Puheenjohtaja totesi, että kaupunginhallituksen ehdotus oli tullut valtuuston päätökseksi.
Mikko Nurminen, Ville-Mikael Tuominen, Milko Tietäväinen, Mika Periviita, Ari Vandell, Pekka Sirviö/Tampereen Raitiotie Oy, Sari Yrjölä/NRC Finland Oy
Hatanpään vt. haaran toteutussisältö.pdf (pdf, 1782 kt)
Kustannusasiantuntijan lausunto Hatanpään valtatie, Tamrap Oy.pdf (pdf, 58 kt)
Kustannusjakokartta.pdf (pdf, 6277 kt)
Kustannusasiantuntijan lausunto, radan päällysrakenne.pdf (pdf, 13 kt)
Kustannuslausunto Hatanpään haara, ratasähkötekniset järjestelmät.pdf (pdf, 7 kt)
Toteutussuunnitelmakartta.pdf (pdf, 5858 kt)
Rakentamisen vaikutukset bussiliikenteeseen.pdf (pdf, 260 kt)
Hatanpään valtatien rakentaminen, esitysmateriaali.pdf (pdf, 4688 kt)
Äänestyslistat §188.pdf (pdf, 366 kt)
Kuuntele Hatanpään vt. haaran toteutussisältö.pdf
Kuuntele Kustannusasiantuntijan lausunto Hatanpään valtatie, Tamrap Oy.pdf
Kuuntele Kustannusjakokartta.pdf
Kuuntele Kustannusasiantuntijan lausunto, radan päällysrakenne.pdf
Kuuntele Kustannuslausunto Hatanpään haara, ratasähkötekniset järjestelmät.pdf
Kuuntele Toteutussuunnitelmakartta.pdf
Kuuntele Rakentamisen vaikutukset bussiliikenteeseen.pdf
Kuuntele Hatanpään valtatien rakentaminen, esitysmateriaali.pdf
Kuuntele Äänestyslistat §188.pdf